**1 Ioan – llythyr am gariad.**

**1 Ioan 3 (4- 6)**

*4Mae pawb sy'n pechu yn torri'r Gyfraith; yn wir, gwneud beth sy'n groes i Gyfraith Duw ydy pechod. 5Ond dych chi'n gwybod fod Iesu wedi dod er mwyn cymryd ein pechodau ni i ffwrdd. Does dim pechod o gwbl ynddo fe, 6felly does neb sy'n byw mewn perthynas ag e yn dal ati i bechu. Dydy'r rhai sy'n dal ati i bechu ddim wedi'i ddeall na'i nabod e.*

..........

Adnod 4: ’Sneb yn hoffi meddwl am ei hun fel ‘pechadur’! Ond, ystyr y gair ydy *gwneud beth sy'n groes i Gyfraith Duw,* ac mae PAWB yn euog o hyn.

Adnod 5: Anfonwyd Iesu i’r byd i *gymryd ein pechodau ni i ffwrdd.* Dyma holl bwrpas bywyd a marwolaeth Iesu. Mae angen i bob trosedd cael ei gosbi, ac Iesu sy’n gwneud iawn am ein troseddau ni,

*Roedd y Meseia wedi dioddef drwy farw dros bechodau un waith ac am byth,* ***er mwyn dod â chi at Dduw.*** *Ie, yr un wnaeth bopeth yn iawn yn* ***marw dros y rhai wnaeth bopeth o'i le!*** *Cafodd ei ladd yn gorfforol, ond daeth yr Ysbryd ag e yn ôl yn fyw. (1 Pedr 3: 18)*

Adnod 6: Mae’n ffaith fod pawb yn ‘pechu’ - mae’r gair yn cwmpasu popeth sy’n ‘hyll’ am ein bywydau, o golli tymer i lofruddiaeth; o hel clecs i genfigen; o ddwyn a thwyllo i hunanoldeb a chasineb. Ond, unwaith mae rhywun wedi dod i nabod Iesu maen nhw’n trio eu gorau glas i beidio pechu. Dydyn nhw ddim yn ‘dal ati’ i fyw'r un bywyd ar ôl credu yn Iesu Grist.

**Meddwl mwy**

**Rhufeiniaid 5: 8 -** be dŷn ni’n dysgu am gariad yn yr adnod hon?

**2 Corinthiaid 5: 21**  - Pa mor bwysig ydy Iesu i unrhyw un sydd eisiau nabod Duw?